google/wiki40b huggingface dataset:
Νίκος Μωραΐτης (στιχουργός)

Στίχοι

Μπήκε στη δισκογραφία το 1997, με τον δίσκο «Τα Χάρτινα» της Δήμητρας Γαλάνη. Είναι ο μόνος στιχουργός της γενιάς του που έχει συνεργαστεί σχεδόν με όλους τους μεγάλους ερμηνευτές του ελληνικού τραγουδιού. Έχει γράψει πάνω από 400 στίχους τραγουδιών για τις φωνές των: Χάρις Αλεξίου, Δήμητρα Γαλάνη, Άλκηστις Πρωτοψάλτη, Ελευθερία Αρβανιτάκη, Γιώργος Νταλάρας, Βίκυ Μοσχολιού, Δημήτρης Μητροπάνος, Τάνια Τσανακλίδου, Γιάννης Κότσιρας, Αντώνης Ρέμος, Μιχάλης Χατζηγιάννης, Γλυκερία, Ελένη Τσαλιγοπούλου, Έλλη Πασπαλά, Κώστας Μακεδόνας, Γιάννης Πάριος, Πασχάλης Τερζής, Δημήτρης Μπάσης, Ανδριάνα Μπάμπαλη, Ελεωνόρα Ζουγανέλη, Γιώτα Νέγκα, Μανώλης Μητσιάς, Μανώλης Λιδάκης, Μπάμπης Στόκας, Ελένη Ροδά κ.α. συμπεριλαμβανομένων των: «Ο άγγελός μου», «Η αγάπη πού πάει» (Άλκηστις Πρωτοψάλτη), «Μην ορκίζεσαι», «Δε μιλώ για μια νύχτα εγώ», «Το τέλος μας δες», (Ελευθερία Αρβανιτάκη),  «Ένα φιλί», «Τα σύνορα» (Χάρις Αλεξίου), «Χέρια ψηλά», «Πιο πολύ», «Πολυκατοικία», «Δε φεύγω», «Όλα ή τίποτα», «Εμείς οι δυο σαν ένα», «Δεν είμαι εδώ για κανένα», «Αν δεν κοιτάζω εσένα» (Μιχάλης Χατζηγιάννης), «Κάνε το χειμώνα καλοκαίρι», «Και πάλι παιδί» (Γιάννης Κότσιρας), «Τα χάρτινα», «Εκδρομή» (Δήμητρα Γαλάνη), «Σβήσε το φεγγάρι» (Δημήτρης Μητροπάνος), «Το πουλάω το σπίτι» (Γιάννης Πάριος), «Θα περιμένω εδώ» (Γιώργος Νταλάρας), «Σε θέλω εδώ» (Γιώργος Καραδήμος- Δήμητρα Γαλάνη), «Πες το δυνατά» (Δέσποινα Ολυμπίου), «Εγώ για σένα» (Ραλλία Χρηστίδου), «Δες καθαρά», «Περιπλανώμενο»  (Ανδριάνα Μπάμπαλη), «Τα Σάββατα» , «Κλειστά τα στόματα» , «Τέρμα η ιστορία» , «Εκατό φορές κομμάτια» , «Κομμένα πια τα δανεικά» , «Η αγάπη έρχεται στο τέλος» , «Μπορεί να βγω» , «Λένε», «Όλα περνούν», «Όλος δικός σου», «Σπασμένα κομμάτια της καρδιάς».   (Αντώνης Ρέμος).
Τραγούδια του κυκλοφορούν διασκευασμένα στο εξωτερικό, σε χώρες όπως η Ιταλία, η Σερβία και η Τουρκία.
Το χειμώνα 2013 - 14 υπογράφει την απόδοση των στίχων στο "Cabaret" του Κωνσταντίνου Ρήγου που ανεβαίνει στο Μέγαρο Μουσικής Αθηνών και στο Μέγαρο Μουσικής Θεσσαλονίκης.
Το χειμώνα 2013-14 υπογράφει τους στίχους στην παράσταση "Πινόκιο" σε σκηνοθεσία Βασίλη Μαυρογεωργίου και μουσική Απόλλωνα Ρέτσου.
Στον τομέα της εικόνας, πολλά τραγούδια του έχουν επενδύσει κινηματογραφικές ταινίες, τίτλους τηλεοπτικών σίριαλ και διαφημίσεις.
Καμαριώτισσα Σαμοθράκης

Ιστορία

Προγενέστερα, το λιμάνι της Παλαιόπολης, περίπου 6 χιλιόμετρα βόρεια, θεωρούταν σημαντικό λιμάνι στο νησί, αλλά πάντα έπεφτε θύμα πειρατών και της δύναμης της φύσης. Σήμερα υπάρχει μόνο μια παλιά, σπασμένη γέφυρα. Στα τέλη του 19ου αιώνα η Καμαριώτισσα είχε μόνο μερικές εκατοντάδες κατοίκους, κυρίως αλιείς και εμπόρους. Λόγω της ευνοϊκής της θέσης, όλο και περισσότερα αλιευτικά σκάφη αγκυροβολούσαν εδώ στο τότε μικρό λιμάνι. Τις επόμενες δεκαετίες, το λιμάνι (ειδικά κατά τη διάρκεια της δεκαετίας του '90) επεκτάθηκε για να φιλοξενήσει πολλά σκάφη και μεγαλύτερα πλοία.
Αγαλιανός Ρεθύμνης

Γεωγραφία

Ο Αγαλιανός βρίσκεται στο νότιο τμήμα του νομού Ρεθύμνης, στους νοτιοδυτικούς πρόποδες του όρους Σιδέρωτας. Είναι κτισμένος σε υψόμετρο 280 και αντικρύζει το Λιβυκό Πέλαγος. Απέχει από το Ρέθυμνο 50 χλμ. περίπου, προς τα ΝΝΑ.

Πληθυσμικά στοιχεία

Η εξέλιξη πληθυσμού του Αγαλιανού έχει ως εξής: κάτοικοι 45 (1961), 34 (1971), 18 (1981), 43 (2001), 33/55 (κ.) (2011) (κ = κοινότητα).<
Γεώργιος Αντωνακόπουλος

Βιογραφικό

Γεννήθηκε το 1943 στα Κριθαράκια Αχαΐας. Αποφοίτησε από τη Στρατιωτική Σχολή Ευελπίδων ως ανθυπολοχαγός του Πυροβολικού, και συμπλήρωσε τις σπουδές του σε διάφορα σχολεία επιμόρφωσης του Στρατού των ΗΠΑ και του ΝΑΤΟ, στην Ανωτάτη Σχολή Πολέμου και την Σχολή Εθνικής Άμυνας, και στη Νομική Σχολή του ΑΠΘ.
Πριν τοποθετηθεί αρχηγός ΓΕΣ, υπηρέτησε ως αξιωματικός σε διάφορες Μονάδες Πυροβολικού και σε Σχηματισμούς, στο Στρατηγείο της Νότιας Πτέρυγας του ΝΑΤΟ και ως διοικητής του Δ΄ Σώματος Στρατού.
668 Δώρα

Φυσικά χαρακτηριστικά

Η μέση διάμετρος της Δώρας εκτιμάται σε 26,84 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,0467. Είναι άγνωστο αν και με ποια περίοδο περιστρέφεται η Δώρα γύρω από τον εαυτό της.
Σπήλαιο Μεγάλακκος

Το σπήλαιο Μεγάλακκος βρίσκεται νότια από το χωριό Κλειδωνιά του νομού Ιωαννίνων, κοντά στο Μοναστήρι των Αγίων Αναργύρων και στη βόρεια όχθη του ποταμού Βοϊδομάτη, περίπου 500 μέτρα ανατολικώτερα από το σπήλαιο Κλειδί.

Αρχαιολογία

Κατά τις ανασκαφές Άγγλων αρχαιολόγων το διάστημα 1983-1986 στο σπήλαιο Κλειδί, διαπιστώθηκε σε διάβρωση του εδάφους μέσα στο σπήλαιο Μεγάλακκος η ύπαρξη στρώματος 6 μέτρων, που περιείχε μαρτυρίες ανθρώπινης δραστηριότητας (οστέϊνα και λίθινα εργαλεία, οστά ζώων κλπ), που ανάγονται στην νεότερη περίοδο της παλαιολιθικής για την Ελλάδα.
Ευγένιος της Σαξονίας-Χίλντμπουρκχάουζεν

Βιογραφία

Ήταν ο δευτερότοκος γιος του Ερνέστου-Φρειδερίκου Β΄ δούκα της Σαξονίας-Χίλντμπουρκχάουζεν και της Καρολίνας, κόρης του Φιλίππου-Ερνέστου κόμη του Έρμπαχ-Φύρστεναου.
Το 1795 απεβίωσε στο Χίλντμπουρκχάουζεν σε ηλικία 65 ετών.
In Flanders Fields

Το ποίημα In Flanders Fields («Στις πεδιάδες της Φλάνδρας») είναι ένα από τα πιο φημισμένα ποιήματα σε αγγλική γλώσσα με θέμα τον πρώτο παγκόσμιο πόλεμο. Γράφτηκε στις 3 Μαΐου του 1915 από τον καναδό αντισυνταγματάρχη John McCrae, ο οποίος υπηρετούσε ως νοσοκόμος αξιωματικός στο ιατρικό σώμα των Δυνάμεων του Καναδά. Την προηγούμενη ημέρα, ένας φίλος του είχε πέσει στην δεύτερη μάχη της Φλάνδρας κοντά στο Υπρ. Η παπαρούνα έγινε το σύμβολο των πεσόντων.
Κλειστό Γυμναστήριο Παύλος Γιαννακόπουλος

Τοποθεσία

Βρίσκεται στην ομώνυμη λεωφόρο σε μικρή απόσταση από τον Άρειο Πάγο, το κτίριο της Γενικής Αστυνομικής Διεύθυνσης Αθηνών και απέναντι από τις προσφυγικές πολυκατοικίες. Η πρόσβαση γίνεται με τα λεωφορεία και τρόλεϊ που περνούν από τη λεωφόρο όπως και από τον παρακείμενο σταθμό Αμπελοκήπων του μετρό.

Ιστορία

Το γήπεδο ήταν το πρώτο κλειστό γυμναστήριο κατασκευάστηκε στην Ελλάδα το 1959, κάτω από τις θύρες 6-7 του ποδοσφαιρικού γηπέδου της Λεωφόρου Αλεξάνδρας. Η χωρητικότητα του γηπέδου είναι 1.500 θέσεις. Αυτομάτως έγινε η έδρα των τμημάτων καλαθοσφαίρισης και πετοσφαίρισης του Παναθηναϊκού. Τα εγκαίνια του γυμναστηρίου έγιναν στις 19 Μαρτίου 1960 με τη διεξαγωγή του αγώνα μπάσκετ της εφηβικής ομάδας του Παναθηναϊκού ενάντια στο Μίλωνα. Κατά τη διεξαγωγή του αγώνα ένας δημοσιογράφος για να περιγράψει τη στενότητα του γηπέδου το αποκάλεσε Τάφο του Ινδού από την ομώνυμη ταινία της εποχής, του Φριτς Λανγκ. Σύμφωνα με μια δεύτερη εκδοχή, η οποία πλέον είναι και η επικρατέστερη, η ονομασία δόθηκε από τον καλαθοσφαιριστή του Παναθηναϊκού και μετέπειτα γενικό αρχηγό, τον Τάσο Στεφάνου, ο οποίος παρομοίασε τα σκαλιά του γηπέδου με τα σκαλιά που οδηγούσαν στον τάφο της ομώνυμης ταινίας.
Κατά τα πρώτα χρόνια λειτουργίας του γηπέδου οι αγώνες δίνονταν κάτω από αντίξοες συνθήκες καθώς το γήπεδο συχνά πλημμύριζε, ενώ η θέρμανση ήταν ελλιπής. Στον Τάφο του Ινδού η ομάδα καλαθοσφαίρισης του Παναθηναϊκού κατέκτησε 14 Πρωταθλήματα Ελλάδας από το 1961 έως το 1984, ενώ αγωνίστηκε εκεί έως την έλευση του Νίκου Γκάλη το 1992. Ανάλογες διακρίσεις είχαν και ομάδες ανδρικής και γυναικείας πετοσφαίρισης του Παναθηναϊκού που χρησιμοποίησαν επί δεκαετίες το γήπεδο.
Η ομάδα καλαθοσφαίρισης γυναικών του Παναθηναϊκού εξακολουθεί να χρησιμοποιεί το γήπεδο ως έδρα. Επίσης εκεί προπονούνται και τα νεανικά τμήματα καλαθοσφαίρισης και πετοσφαίρισης του Παναθηναϊκού. Στο κλειστό γυμναστήριο λαμβάνουν χώρο και οι γενικές συνελεύσεις, οι ψηφοφορίες και οι εορτασμοί του ερασιτέχνη Παναθηναϊκού.
Μαρκία Φουρνίλλα

Βιογραφία

Ήταν κόρη τού Κουίντου Μάρκιου Βάρεα Σούρα συγκλητικού και της Αντωνίας Φουρνίλλας. Ο πατέρας της ήταν από το γένος των Μαρκίων, που ήταν ευγενής και διακεκριμένη οικογένεια. Αδελφή της ήταν η Μαρκία, μητέρα τού Αυτοκράτορα Τραϊανού.
Ο πατέρας της ήταν φίλος του Βεσπασιανού, που ήταν πατέρας τού Τίτου. Θείος εκ πατρός της ήταν ο Κουίντος Μάρκιος Βάρεα Σοράνος συγκλητικός, πατέρας της Μάρκια Σερβίλια Σοράνα. Πάππος εκ πατρός της ήταν ο Κουίντος Μάριος Βάρεα Σοράνος ύπατος το 34 και αντικαταστάτης ύπατος (consul suffectus) της επαρχίας της Αφρικής το 41-43. Εκ μητρός πάππος της μάλλον ήταν ο Άουλος Αντώνιος Ρούφος αντικαταστάτης ύπατος το 45.
Η Μαρκία Φουρνίλλα γεννήθηκε και ανατράφηκε στη Ρώμη. Παντρεύτηκε τον Τίτο, που ήταν χήρος από τον πρώτο του γάμο, το 63· ο γάμος είχε κανονιστεί από τους γονείς τους. Ο γάμος πρόσθεσε κύρος στον Τίτο και πρώθησε την πολιτική του σταδιοδρομία, καθώς, όπως ο Σουητώνιος περιγράφει, η Μ. Φουρνίλλα ήταν μία γυναίκα με πολύ καλές διασυνδέσεις. Στις 17 Σεπτεμβρίου 64 η Φουρνίλλα γέννησε την κόρη τους Φλαβία Ιουλία Τίτου στη Ρώμη.
Όπως και ο πρώτος γάμος τού Τίτου και αυτός εδώ ήταν σύντομος: η οικογένεια της Φουρνίλλα συνδεόταν με αντιπάλους του Αυτοκράτορα Νέρωνα και έπειτα από την αποτυχία της συνωμοσίας τού Πίσωνα το 65 οι συγγενείς της έχασαν την εύνοια τού Αυτοκράτορα. Ο Τίτος, που δεν ήθελε να συνδέεται με δυνητικούς ανατροπείς, διέκοψε το γάμο με τη Φουρνίλλα, συνέχισε όμως να ανατρέφει την κόρη τους.
Η μετέπειτα μοίρα της Φουρνίλλας δεν είναι γνωστή. Όταν απεβίωσε, τοποθετήθηκε μαζί με τη μητέρα της στο μαυσωλείο του Γάιου Σουλπίκιου Πλατορίνου, ενός αξιωματούχου της περιόδου τού Αυγούστου και της αδελφής του Σουλπικίας Πλατορίνας, στη Ρώμη.
Μαυρίκιος της Έσσης-Κάσσελ

Βιογραφία

Ήταν ο μόνος γιος του Γουλιέλμου Δ΄ λαντγκράβου της Έσσης-Κάσσελ και της Σαβίνας, κόρης του Χριστοφόρου δούκα της Βυρτεμβέργης.
Μεγάλωσε κατά τη Λουθηρανική πίστη, αλλά μεταστράφηκε στον Καλβινισμό το 1605. Σύμφωνα με την αρχή Cuius regio, eius religio (Όποια θρησκεία έχει ο ηγεμόνας, αυτή θα έχουν και οι υπήκοοι), έπρεπε και οι υπήκοοι να μεταστραφούν στον Καλβινισμό. Η Ειρήνη του Άουγκσμπουργκ του 1555 άφηνε στον ηγεμόνα ελευθερία επιλογής μεταξύ Καθολικισμού και Λουθηρανισμού και δεν προέβλεπε για τον Καλβινισμό. Το 1604 απεβίωσε ο θείος του Λουδοβίκος Δ΄ λάντγκραβος της Έσσης-Μάρμπουργκ και ο Μαυρίκιος κληρονόμησε μέρος της κτήσης του, που προσπάθησε να το μεταστρέψει στον Καλβινισμό. Αυτό αντέβαινε στους κανόνες κληρονομίας και έγινε αιτία αντιπαράθεσης με τον θείο του Γεωργίο Α΄ λάντγκραβο της Έσσης-Ντάρμστατ και με τον Ματθία των Αψβούργων. 
Υποστήριξε τους Αγγλικούς περιπλανώμενους θιάσους κωμωδίας, που έκαναν παραστάσεις τον 16ο και 17ο αι. Μάλιστα το 1605 έκτισε το πρώτο μόνιμο θέατρο , το Οθώνειον (νυν Μουσείο Φυσικής Ιστορίας). Αυτές και άλλες δαπανηρές δραστηριότητές του εξουθένωσαν τα οικονομικά του. Το 1627 παραιτήθηκε υπέρ του πρωτότοκου γιου του Γουλιέλμου Ε΄. 
Απεβίωσε το 1632 στο Έσβεγκε. Ήταν σοβαρός μουσικός και εξαίρετος συνθέτης: το έργο του Παβάνα για λαούτο είναι αγαπητό στους μουσικούς. Υποστήριξε τους μουσικούς Χάινριχ Συτς και Τζον Ντόουλαντ.
Ουστερέκ (περιφέρεια Παβλοντάρ)

Γεωγραφική θέση

Το κέντρο της επαρχίας, το Ακσού, απέχει 10 χιλιόμετρα από το Ουστερέκ, και βρίσκεται επίσης δίπλα από τον ποταμό Ιρτύς, όπου υπάρχει και το κανάλι Ιρτύς-Καραγκάντα.
2370 Βαν Αλτένα

Φυσικά χαρακτηριστικά

Η μέση διάμετρος του Βαν Αλτένα εκτιμάται σε 13,38 χιλιόμετρα. Ο φασματικός τύπος της είναι Cb, ενώ το γεωμετρικό άλβεδό της είναι 0,090 ± 0,018.
Joannou & Paraskevaides

Η Joannou & Paraskevaides (Ιωάννου & Παρασκευαΐδη_ είναι Κυπριακή κατασκευαστική εταιρεία διεθνούς εμβέλειας, με παρουσία στη Μέση Ανατολή, τη Βόρεια Αφρική, την Ευρώπη και την Ασία. Επί του παρόντος, η εταιρεία έχει οικονομικά προβλήματα, ενώ οι υπάλληλοί της στη Σαουδική Αραβία είναι απλήρωτοι για οκτώ μήνες. Δεν είναι σε θέση να επιστρέψουν στις πατρικές τους χώρες, καθώς οι θεωρήσεις τους έχουν λήξει.

Βόρεια Αφρική και Μέση Ανατολή

Η Joannou & Paraskevaides (Overseas) Limited ("J&P(O) Ltd") ιδρύθηκε το 1961 στο Γκέρνσεϊ. Η J&P(O) Ltd ολοκλήρωσε τα πρώτα της έργα στη Λιβύη τη δεκαετία του 1960. Στη συνέχεια, η J&P(O) Ltd επεκτάθηκε στον περσικό Κόλπο κατά τη δεκαετία του 1970.
Κατά τη διάρκεια των επόμενων δεκαετιών, η J&P(O) Ltd συνέβαλε στην κατασκευή διαφόρων έργων στις χώρες του Περσικού Κόλπου.

Ελλάδα

Η J&P(O) Ltd εισήλθε στην ελληνική αγορά το 1979 και έχει κατασκευάσει αρκετά έργα. Μέσα από διάφορες στρατηγικές συγχωνεύσεων και εξαγορών τοπικών εργολάβων, η J&P(O) Ltd με παρουσία στην Ελλάδα μέσω της J&P-Άβαξ Α.Ε. είναι εισηγμένη στο χρηματιστήριο Αθηνών. Σήμερα, η J&P-Άβαξ Α.Ε. είναι ο δεύτερος μεγαλύτερος κατασκευαστικός όμιλος στην Ελλάδα και επεκτείνεται στα γειτονικά Βαλκανικά κράτη, την Ανατολική Ευρώπη και τη Μέση Ανατολή.

Άλλες δραστηριότητες

Την 1η Ιανουαρίου 2006, η J&P(O) Ltd απέκτησε δύο ειδικευμένες εταιρείες, τις A&P Paraskevaides (Overseas) Ltd και Conspel Construction Specialists (Νήσος του Μαν) Ltd. περιοχή. Η απόκτηση επιτρέπει στην J&P(O) Ltd να συμπληρώσει τις τρέχουσες δραστηριότητες και να επεκτείνει την τεχνογνωσία της.
Προς το παρόν η J&P(O) Ltd βρίσκεται σε διαδικασία εκκαθάρισης. Οι εργαζόμενοι της στη Σαουδική Αραβία είναι απλήρωτοι και περιμένουν να επαναπατριστούν στις χώρες καταγωγής τους, ενώ η J&P (O) Ltd και η θυγατρική της J&P(SA) Ltd είναι υπό τον έλεγχο της κυβέρνησης για την επίλυση της κρίσης των εργαζομένων.
Βασίλης Λυμπέρης

Η εκτέλεση

Η εκτέλεση του Λυμπέρη έγινε τα ξημερώματα της 25ης Αυγούστου 1972 στο πεδίο βολής της Σχολής Εφέδρων Αξιωματικών Πεζικού (ΣΕΑΠ), στην περιοχή Δύο Αοράκια του Ηρακλείου Κρήτης. Τον Λυμπέρη φόνευσε 12μελές εκτελεστικό απόσπασμα (μόνο τα 6 όπλα περιείχαν αληθινά πυρά), κι ενώ ως τότε ήταν κρατούμενος στις φυλακές Αλικαρνασσού. Στον μελλοθάνατο λίγη ώρα πριν την εκτέλεση είχε επιτραπεί να συντάξει επιστολή προς την μητέρα του. Νωρίτερα είχε κατατεθεί αίτηση από τους συνηγόρους του προς το Συμβούλιο Χαρίτων ώστε να του αποδοθεί χάρη, ωστόσο η αίτηση απορρίφθηκε παμψηφεί.
Την ίδια μέρα και ώρα επρόκειτο να εκτελεστεί στην Κέρκυρα και ο άλλος καταδικασθείς για την ίδια υπόθεση, Παύλος Αγγελόπουλος. Νωρίτερα είχε κατατεθεί και για εκείνον αίτηση προς το Συμβούλιο Χαρίτων, η οποία επίσης απορρίφθηκε, όμως με ψήφους 4 προς 3. Τη γνωμοδότηση του συμβουλίου υπέγραψε ο υπουργός Δικαιοσύνης Άγγελος Τσουκαλάς, δεν την επικύρωσε όμως ο αντιβασιλέας (δηλαδή ο δικτάτορας Παπαδόπουλος). Τελικά με το σκεπτικό του νεαρού της ηλικίας (δεν είχε συμπληρώσει το 18ο έτος της ηλικίας του κατά τη στιγμή της τέλεσης του εγκλήματος) η εκτέλεση ανεστάλη, ενώ το 1975 μετατράπηκε σε ισόβια κάθειρξη. Στα μέσα της δεκαετίας του 1990 του απονεμήθηκε χάρη και αποφυλακίστηκε, έχοντας μείνει πάνω από 20 χρόνια στη φυλακή.
Το περιστατικό της δολοφονίας μεταφέρθηκε την ίδια χρονιά και στον κινηματογράφο, καθώς γυρίστηκε ταινία με τον τίτλο «Οι σατανάδες της νύχτας» σε σκηνοθεσία Μάριου Ρετσίλα και παραγωγή Τζέιμς Πάρις. Τον ρόλο του Βασίλη Λυμπέρη υποδύθηκε ο Γιάννης Κατράνης.
Γουαέλ Ναντέρ αλ Χαλκί

Παιδική ηλικία και εκπαίδευση

Ο Χαλκί γεννήθηκε στην πόλη Τζάσιμ στο Κυβερνείο Νταράα, το 1964, σε μια Σουνιτική Μουσουλμανική οικογένεια.   Το 1987 έλαβε πτυχίο Ιατρικής από το Πανεπιστήμιο της Δαμασκού και το 1991 έλαβε μεταπτυχιακό δίπλωμα Μάστερ από το ίδιο πανεπιστήμιο, στη Γυναικολογία και τη Μαιευτική.

Σταδιοδρομία

Ο Χαλκί εργάστηκε ως διευθυντής πρωτοβάθμιας φροντίδας υγείας στο Τζάσιμ την περίοδο 1997-2000, και την περίοδο 2000-2004 διετέλεσε γραμματέας του παραρτήματος του Αραβικού Σοσιαλιστικού Κόμματος Μπάαθ στην Νταράα. Εργάστηκε ως διευθυντής υγείας στη Νταράα, και το 2010 διορίστηκε επικεφαλής των γιατρών της Συρίας. Την 9η Αυγούστου 2012 ορίστηκε πρωθυπουργός της Συρίας από τον πρόεδρο Μπασάρ Ασάντ, αφού ο προκάτοχός του Ριάντ Φάριντ Χιτζαμπ κατέφυγε στην Ιορδανία και δήλωσε την υπακοή του στη Συριακή αντιπολίτευση. Κατά τη διάρκεια της θητείας του, ο Δρ Γουαέλ αλ Χαλκί κατέβαλε μεγάλες προσπάθειες για την καταπολέμηση της τρομοκρατίας. Του έχει απονεμηθεί ο τίτλος: Αρχηγός της Κυβέρνησης στην Καταπολέμηση της Τρομοκρατίας στη Συρία. 
Επί του παρόντος, εργάζεται στο Ιδιωτικό Πανεπιστήμιο Κασιούν (Αραβικά: جامعة قاسيون الخاصة) ως καθηγητής και Πρόεδρος του Διοικητικού Συμβουλίου.

Απόπειρα δολοφονίας

Τον Απρίλιο του 2013, ο Χαλκί επέζησε από μια απόπειρα δολοφονίας με βόμβα αυτοκινήτου στην μπαλαντίγια Μεζέ της Δαμασκού.   Έξι άνθρωποι έχασαν τις ζωές τους στην απόπειρα δολοφονίας.
Στέφανος Κοντοστέφανος

Βιογραφία

Ήταν γιος του Ισαακίου πανσεβαστού, που υπηρέτησε σε όλη σχεδόν τη βασιλεία του Αλεξίου Α΄ Κομνηνού. Ο πατέρας του ως μέγας δούκας (ναύαρχος) πολέμησε τους Νορμανδούς το 1107/08. Ο Στέφανος είναι το τρίτο μέλος του Οίκου του, που φέρει το όνομα αυτό· οι άλλοι ήταν ο γενάρχης του Οίκου και ο εκ πατρός θείος του.
Νυμφεύτηκε την Άννα Κομνηνή, κόρη του Ιωάννη Β΄ (γιου του Αλεξίου Α΄) και έλαβε τον τίτλο του πανυπερσεβαστού. Δεν γνωρίζουμε από τις πηγές τη σταδιοδρομία του υπό τον Ιωάννη Β΄· είχε την εύνοια του τέταρτου γιου τού Αυτοκράτορα, τού Μανουήλ Α΄. Το 1143 απεβίωσε ο Ιωάννης Β΄ και οι δύο μεγαλύτεροι γιοί του. Ο Στέφανος θα ήταν με εκείνους, που υποστήριξαν την εκλογή του Μανουήλ Α΄ αντί του Ισαακίου Κομνηνού (τρίτου γιου του Ιωάννη Β΄). Ο Πατριάρχης Κοσμάς Β΄ Αττικός όμως έδειξε συμπάθεια προς τον Ισαάκιο και ο Μανουήλ Α΄ αποφάσισε να τον καθαιρέσει. Συγκλήθηκε Σύνοδος, με το πρόσχημα του ότι ο Κοσμάς Β΄ υποστήριζε τον μοναχό Νήφωνα, που ήταν Βογόμιλος. Ο Στέφανος συμμετείχε, μαζί με άλλους συγγενείς του Αυτοκράτορα, στη Σύνοδο, που καθαίρεσε τον Πατριάρχη. Ο Κοσμάς Β΄ οργίστηκε και καταράστηκε την Αυτοκράτειρα να μην αποκτήσει γιο· όπως αναφέρει ο Νικήτας Χωνιάτης ο ευερέθιστος Στέφανος θύμωσε και θα τον χτυπούσε, αλλά συγκρατήθηκε την τελευταία στιγμή. Αυτό έκανε κακή εντύπωση στους συμμετέχοντες και ο Πατριάρχης του είπε ότι θα χτυπηθεί από τη μοίρα ως τιμωρία.
Στις αρχές του 1148 ο Μανουήλ Α΄ σχεδίασε μία μεγάλη εκστρατεία εναντίον τού Ρογήρου Β΄ της Σικελίας, τού οποίου οι Νορμανδοί είχαν καταλάβει την Κέρκυρα. Αρχηγός τού στρατού στη νήσο ορίστηκε ο μέγας Δομέστικος Ιωάννης Αξούχ, ενώ αρχηγός του στόλου τέθηκε ο Στέφανος ως μέγας δούκας (ναύαρχος). Η εκστρατεία θα διευθυνόταν από τον ίδιο τον Αυτοκράτορα, τελικά όμως έμεινε στην Κωνσταντινούπολη με την άφιξη τού Κορράδου Γ΄ των Χοενστάουφεν της Γερμανίας εκεί.
Η Ρωμαϊκή εκστρατεία ξεκίνησε με τους δύο αρχηγούς, έφθασε στην Κέρκυρα το Νοέμβριο του 1148 και άρχισε την πολιορκία της πόλης. Κρατούσε τρεις μήνες, όταν ένα βλήμα καταπέλτη χτύπησε τον Στέφανο, καθώς επιθεωρούσε μία πολιορκητική μηχανή. Ο γιος του Ανδρόνικος και λίγοι Βάραγγοι φρουροί τον μετέφεραν στη ναυαρχίδα του, αλλά το χτύπημα ήταν μοιραίο και ο Στέφανος εξέπνευσε.
Ο Αυλικός ποιητής Θεόδωρος Πρόδρομος και ο Μαγγάνειος Πρόδορομος τον περιγράφουν ως γίγαντα, που ο τάφος ήταν μικρός για να τον χωρέσει: με την ανδρεία του και τα πολεμικά του επιτεύγματα έπληξε τους Νορμανδούς, τους Σελτζούκους Τούρκους, τους Κουμάνους και Πετσενέγκους και τέλος τους Σλάβους των Δυτικών Βαλκανίων (Ιλλυρούς και Δαλμάτες).
Microsoft Security Essentials

Χαρακτηριστικά

Το Microsoft Security Essentials αντιμετωπίζει τον ιό Malware, συμπεριλαμβανομένων των ιών υπολογιστών, λογισμικό υποκλοπής spyware, δούρειους ίππους και rootkits. Αντικατέστησε το Windows Live OneCare, ένα λειτουργικό μη διαθέσιμο, και το Windows Defender, το οποίο μέχρι τα Windows 8 προστατεύει τον υπολογιστή μόνο από Spyware και Adware. Ελέγχει αυτόματα και να κατεβάζει τους ορισμούς ιών που βασίζονται στο Microsoft Update, μια υπηρεσία που ενημερώνει τον χρήστη τρεις φορές την ημέρα. Οι χρήστες μπορούν εναλλακτικά να κατεβάσουν τις ενημερώσεις από την δικτυακή πύλη ασφαλείας της Microsoft. Στις 30 Σεπτεμβρίου του 2011, μια λάθος ενημέρωση προκάλεσε ένα προϊόν με λάθος ετικέτα, το Google Chrome ως κακόβουλο λογισμικό. Το θέμα λύθηκε μέσα σε τρεις ώρες.
Απαιτήσεις υλικού για το προϊόν εξαρτώνται από το λειτουργικό σύστημα. Σε έναν υπολογιστή με Windows XP, απαιτεί τουλάχιστον έναν επεξεργαστή 500 MHz και μνήμη RAM 256 MB. Σε ένα σύστημα που εκτελεί Windows Vista ή Windows 7, απαιτεί έναν επεξεργαστή 1 GHz και 1 GB μνήμης RAM. Χρειάζεται επίσης μια οθόνη υπολογιστή με ανάλυση οθόνης τουλάχιστον 800 × 600 pixels, 200 MB ελεύθερου χώρου στο σκληρό δίσκο και μια σύνδεση στο Internet.

Άδεια

Η συμφωνία άδειας χρήσης του προϊόντος επιτρέπει οικιακούς χρήστες να κατεβάσουν, να εγκαταστήσουν και να χρησιμοποιήσουν σε έναν απεριόριστο αριθμό υπολογιστών στα νοικοκυριά τους, δωρεάν, εφ 'όσον κάθε υπολογιστής διαθέτει νόμιμη άδεια χρήσης αντίγραφο των Microsoft Windows. Από τον Οκτώβριο του 2010, οι μικρές επιχειρήσεις έχουν επίσης τη δυνατότητα να εγκατασταθεί το προϊόν σε έως και 10 συσκευές, αλλά η χρήση σε ακαδημαϊκά ιδρύματα και κυβερνητικές θέσεις απαγορεύεται, όπως είναι αντίστροφη μηχανική, αντίστροφη μεταγλώττιση ή αποσυναρμολόγηση του προϊόντος ή εργάζονται γύρω σχεδιασμένα τα όριά της.
Μιχαήλ Χορόμπριτ

Βιογραφία

Ήταν ο τέταρτος γιος τού Γιαροσλάβ Β΄ μεγάλου πρίγκιπα του Βλαντίμιρ και της Φεντοσία (Θεοδοσίας) των Ρουρικιδών, κόρης τού Ιγκόρ Γκλεμπόβιτς πρίγκιπα του Ριανζάν. Δευτερότοκος αδελφός του ήταν ο Αλέξανδρος Νιέφσκι.
Το 1248 κατέλαβε το Βλαντίμιρ και εκτόπισε τον θείο του Σβιατοσλάβ Γ΄ μεγάλο πρίγκιπα του Βλαντίμιρ. Ο θείος του διέφυγε στο Γιούριεβ-Πόλσκι. 
Πολεμώντας με τους Ταουτβίλας και Γκεντιβίντας, ανιψιούς τού Μιντάουγκας βασιλιά της Λιθουανίας, στη μάχη της Πρότβα, σκοτώθηκε στις 15 Ιανουαρίου 1248.
Αντίπαπας Κλήμης Γ΄

Βιογραφία

Ο πάπας Γρηγόριος Ζ΄ ήταν ηγέτης της άποψης που ήταν εναντίον των διορισμών στην Εκκλησία από μονάρχες και ιδιαίτερα από τον βασιλιά της Γερμανίας. Αυτό οδήγησε στην Έριδα της Περιβολής, όπου ο Γρηγόριος Ζ΄ οδηγήθηκε σε ακρότητες: αφόρισε τον Ερρίκο Δ΄ της Γερμανίας και υποστήριξε έναν στασιαστή ως υποψήφιο βασιλιά. Τότε η φιλο-Γερμανική Σύνοδος στο Μπρίξεν καθαίρεσε τον Γρηγόριο Ζ΄ και προέβαλε ως αντικαταστάτη του τον Κλήμη Γ΄. 
Έτσι τον Μάρτιο του 1084 ο Κλήμης Γ΄ χειροτονήθηκε πάπας στη Ρώμη. Διατήρησε μία σημαντική ακολουθία προσώπων εκεί και όπου πήγαινε. Το 1085 απεβίωσε ο Γρηγόριος Ζ΄ και τον διαδέχθηκαν επίσης αντι-Γερμανοί πάπες: ο Βίκτωρ Γ΄, ο Ουρβανός Β΄ και ο Πασχάλης Β΄. Αφού το 1100 απεβίωσε ο Κλήμης Γ΄ και ετάφη στην Σιβιτά Καστελάνα, οι κάτοικοι εκεί έλεγαν ότι έκανε θαύματα. Ωστόσο ο Πασχάλης Β΄ και η αντι-Γερμανική μερίδα σύντομα τον καταδίκασαν σε deletio και damnatio memoriae, που περιελάμβανε την εκταφή του λειψάνου του και το ρίψιμό του στον Τίβερη.
Ανήλιο Μαγνησίας

Αγιος Αθανάσιος

Είναι ο πολιούχος του χωριού και βρίσκεται στο κέντρο του χωριού στην πλατεία. Χτίστηκε γύρω στο 1780 ενώ ξεχωρίζει η διακόσμηση του ναού με στοιχεία νεοκλασσικού ρυθμού και το ελληνικό ξύλινο μπαρόκ τέμπλο του. Είναι ένας πετρόκτιστος ναός, με ιδιαίτερα καλοσχηματισμένες πλάκες οι οποίες βρίσκονται στη στέγη του. Κατασκευάστηκε λεπτομερώς με μοναδικές τεχνικές που τον κάνουν να ξεχωρίζει, καθώς έχει μεγάλη έκταση. Γιορτάζει στις 18 Ιανουαρίου και στις 2 Μαΐου.

Παγαγία Φανερωμένη

Είναι κτισμένο δίπλα στο κύμα πάνω σε ένα πετρώδες έδαφος. Αποτελεί κατάλληλο μέρος για μια οικογενειακή εξόρμηση στη φύση απολαμβάνοντας τη βόλτα τους και το γεύμα τους. Εντυπωσιάζει η θέα της στο πέλαγος και η πηγή που παρέχει με το δροσερό και πεντακάθαρο νερό. Στο παρελθόν είχε καταστραφεί από σεισμό αλλά ανεγέρθηκε ξανά τα τελευταία χρόνια. Γιορτάζει τη μέρα της Ζωοδόχου Πηγής όπου γίνεται ο εκκλησιασμός και ακολουθεί ξεφάντωμα με φαγητο και κρασί με πρωταγωνιστές τους κατοίκους της περιοχής αλλά και άλλους επισκέπτες.

Προφήτης Ηλίας

Το ξωκκλήσι αυτό βρίσκεται λίγο πιο πάνω από το δημοτικό σχολείο του Ανηλίου και μπορεί να το ανακαλύψει κανείς με ένα περίπατο στην εξοχή. Περιβάλλεται από καστανιές που είναι σαν να το προστατεύουν το οποίο ήταν ένα παλιό κτίριο και ανακαινίστηκε περίπου το 1900 από τους κατοίκους. Γιορτάζει στις 20 Ιουλίου.

Πλάκα

Η παραλία αυτή βρίσκεται πολύ κοντά στο Ανήλιο σε απόσταση περίπου 10 λεπτά με το αυτοκίνητο. Είναι από τις πιο γνωστές παραλίες και πολυσύχναστες παραλίες του Ανατολικού Πηλίου. Ανάμεσα στη χρυσαφένια αμμουδιά της είναι κρυμμένα μοναδικά και ομοιόμορφα χαλικάκια με ποικίλα χρώματα.

Μπάνικας

Είναι μια σχετικά ερημική παραλία του χωριού σε απόσταση περίπου 15 λεπτά με το αυτοκίνητό , αλλά ο δρόμος προς αυτή είναι αρκετά ανώμαλος. Δύσκολα μπορεί κανείς να την εντοπίσει καθώς βρίσκεται ανάμεσα σε πυκνή βλάστηση μέχρι να συναντήσει κανείς το ξέφωτο που οδηγεί στην πετρώδη παραλία. Κατά του καλοκαιρινούς μήνες μαζεύει λίγους επισκέπτες λόγω της δύσκολης πρόσβασης της. Δεν χαρακτηρίζεται για την οργάνωσή της αφού δεν διαθέτει παροχές αλλά εκπλήσσει με τη φυσική ομορφιά της.